Կիրակի, Փետրուար 25-ի յետմիջօրէին տեղի ունեցաւ յիշատակի հանդիսութիւն` նուիրուած Սումկայիթի ջարդերուն, Սոտերթելիոյ Սուրբ Աստուածածին եկեղեցւոյ սրահին մէջ, ներկայութեամբ աւելի քան 300 հայորդիներու: Նախքան այդ, եկեղեցւոյ շրջափակին մէջ գտնուող յուշարձան-խաչքարին առջեւ ծաղեպսակներ զետեղեցին յաջորդաբար` Հայաստանի հանրապետութեան դեսպան Արտակ Ապիտոնեանը, շրջանի Հ.Յ.Դ.-ի ներկայացուցիչ Սիմոն Տէր Սահակեանը, եկեղեցւոյ խորհուրդի, Հ.Մ.Ը.Մ.-ի, Համազգայինի, Հ.Օ.Մ.-ի, Հ.Յ.Դ.-Շ.Ե.Մ.-ի եւ պատանեկան միութեան եւ Հայ դատի ներկայացուցիչները: Ապա, Վաղարշ քհնյ. Իսախանեանին կողմէ հոգեհանգստեան արարողութիւն կատարուեցաւ, որմէ ետք ներկաները մուտք գործեցին եկեղեցւոյ սրահը, ուր ընթացք առաւ պատշաճ յայտագրի գործադրութիւնը: